Quoniam, peccato primi hominis id promerente, mortales hic diu permanere prohibentur, cunctaque quæ sub sole fiunt morti pariter et oblivioni debentur, constitutionum seu diffinitionum ad invicem suarum contenta non sunt studia mortalium, nisi etiam ad transmittendum posteris scriptoris superaddant atramentarium. Unde et ego Jocerannus miles, de Jopera cognominatus, una cum uxore mea Odila, nosse volo omnes Adam Evæque filios, presentes tam videlicet quam futuros, quoniam ut pro terra morientium locum mereamur intrare viventium, donamus Deo et sanctis ejus apostolis Petro et Paulo, monachisque Cluniacensibus, quibus venerabilis Hugo abbas preesse pariter et prodesse dinoscitur, pro animabus nostris antecessorumque nostrorum, villam quandam nostri juris, Casellas dictam, in territorio Matisconensi sitam, æcclesiam scilicet et cimiterium, vineas et prata, spineta silvasque, molendina aquasque, aquarumque decursus, ab ecclesia Aimugé usque ad condamineam Plantarum; quam etiam condamineam vel per se vel per nos adipisci si possunt, et nos eis concedimus, et usque ad forestam de Breia, et usque ad prata Taysé, et usque ad silvam Khessé, et omnino omnem terram cultam et incultam quæ infra hos terminos ad hunc mansum pertinere noscitur, et si qua extra terminos juris æcclesie Sanctæ Mariæ de Casellis esse probatur, eis donamus, filiosque nostros Letbaldum et Athonem laudare hoc et concedere facimus; servos quoque qui sunt hi: molendinarius Wido cum filiis suis, Umbertus forestarius cum uxore sua et filiis suis, et filii Jotzaldi bubulci; item alius Jotzaldus et filii ejus; Umbertus, filius Rotberti, cum matre sua et filii Maimberti; filii quoque Giraldi forestarii, et filii Alerici; Johannes forestarius et filiorum ejus medietas; Vincentius molendinarius et filiorum ejus medietas; Engilelmus et filiorum ejus medietas; de quorum trium uxoribus nihil amplius nobis retinemus nisi quandiu vixerint VIIIto denarios de una quaque pro censo; Maria quoque cum filiis suis. Set et partem villæ hujus quam eis monachis Amelia, amita uxoris meæ, jam ante dedit, filiisque suis Richardo et Gaufredo laudare fecit, et nos laudamus. Sane de æcclesiæ decima quæ in pignore a quodam milite habetur omnimodis promittimus, et paciscimur, ut ubi vel quandocumque militem talem habuerint ipsum, ut pro ea reciprocationem, id est excambiationem accipere velit, V solidos debitales in terra in pago Matisconensi demus. Hoc autem donum sicut descriptum est laudare feci et facio Unbertum de Borbo, vidente Stephano de Casse, nepote meo. Testes autem et corroboratores donationis et carte sunt hi: S. ipsius Joceranni de Jopera, uxorisque suæ Odilæ, filiorumque Letbaldi et Athonis, qui hanc donationem fecerunt. S. Hugonis camerarii; S. Seguini; item alterius Seguini de Beso[r]niaco; S. Wilelmi decani, monachorum. S. militum quoque: Bernardi de Catge, Rotberti Dalmatii, Agani, Hugonis, fratris Agani, item alterius Hugonis de Osola. S. clericorum etiam: Girberti archipresbiteri, Hugonis de Vinali. Acta autem sunt hæc anno ab incarnatione Domini millesimo LXXXº VIIIIno, regnante Philippo rege Francorum.